Hannibal erat dux Carthāginiensium. multōs annōs Hannibal et Carthāginiensēs cum Rōmānīs pugnābant. in Ītaliam et ūsque Rōmam adiērunt. Rōmānī perterritī erant.

multī senātōrēs dē Hannibale disputābant. cōnsul, Scīpio nōmine, in Āfricam cum multīs mīlitibus trānsīre volēbat. ‘quod Hannibal abest,’ inquit Scīpiō, ‘quis Carthāginem dēfendet? quōs timēmus? quid nōs terret? quod Hannibal in Ītalia est, facile est Rōmānīs Carthāginem vincere.’

Scīpiō tamen omnibus senātōribus nōn persuāsit. senātor clārus, Quīntus Fabius Maximus nōmine, haec clāmāvit: ‘quī mīlitēs Rōmam dēfendent? multī mīlitēs in Āfricā erunt, nōn prope Rōmam! perīculum ingēns in Ītaliā est: necesse est in Ītaliā pugnāre, nōn in Āfricā. in Āfricā, quis auxilium Rōmānīs dabit? quī erunt amīcī nostrī? melius est in Ītaliā manēre.’

bius multīs senātōribus persuāsit quod auctōritātem magnam habēbat. Scīpiō, tamen, audāx erat: Hannibalem vincere volēbat. ‘nōlī Hannibalem timēre!’ clāmāvit. ‘Rōmānī pugnāre, nōn timēre solent. nōn perterritus sum! Hannibalem nōn timeō: fortiter pugnābō et Rōmam līberābō! in Āfricam ībō et Hannibal ex Ītaliā in Āfricam festīnābit. Hannibal urbem suam dēfendere volet. Rōmānī tamen Carthāginiensēs vincere poterunt quod Hannibal in Africam sērō festīnābit.’

diū Rōmānī disputābant. diū Rōmānī Scīpiōnem mīlitēs in Āfricam dūcere nōlēbant. tandem tamen Scīpiō Rōmānīs persuāsit quod mīles bonus erat. in Āfricam mīlitēs dūxit et contrā Hannibalem audācter et fortiter pugnāvit. tandem Scīpiō Carthāginiensēs vīcit et Rōmam ā periculō ingentī līberāvit. postquam Rōmam rediit, Rōmānī Scīpiōnem laudābant et nōmen novum Scīpiōnī dedērunt: ‘nunc es Scīpiō Āfricānus,’ inquiunt, ‘quod in Āfricā audācter et fortiter pugnāvistī.’